DIRETTIVA 2009/64/KE TAL-PARLAMENT EWROPEW U TAL-KUNSILL
tat-13 ta' Lulju 2009
dwar is-soppressjoni tal-interferenza tar-radju prodotti minn tratturi agrikoli u għall-foresterija (kompatibilità elettromanjetika)
(verżjoni kodifikata)
(Test b’rilevanza għaż-ŻEE)
IL-PARLAMENT EWROPEW U L-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ekonomika Ewropea, u partikolarment l-Artikolu 95 tiegħu;
Wara li kkunsidraw il-proposta mill-Kummissjoni,
Wara li kkunsidraw l-opinjoni tal-Kumitat Ekonomiku u Soċjali Ewropew (1),
Filwaqt li jaġixxu skond il-proċedura stabbilita fl-Artikolu 251 tat-Trattat (2)
Billi:
(1)
Id-Direttiva tal-Kunsill 75/322/KEE rigward is-soppressjoni ta’ interferenza tar-radju prodotta minn tratturi għall-agrikoltura jew għall-forestrija (kompatibbiltà elettromanjetika (3) ġiet emendata diversi drabi (4) b’mod sostanzjali. Għal iktar ċarezza u razzjonalità, l-imsemmija Direttiva għandha tiġi kodifikata.
(2)
Id-Direttiva 75/322/KE hija waħda mid-direttivi separati tal-proċedura ta' l-approvazzjoni tat-tip KE stabbilita permezz tad-Direttiva tal-Kunsill 74/150/KEE ta' l-4 ta' Marzu 1974 dwar l-approssimazzjoni tal-liġijiet ta' l-Istati Membri dwar l-approvazzjoni tat-tip ta' tratturi agrikoli u għall-foresterija, kif sostitwita mid-Direttiva tal-Parlamemt Ewropew u tal-Kunsill 2003/37/KE tas-26 ta' Mejju 2003 għall-aprovazzjoni tat-tip ta’ tratturi għall-agrikoltura jew għall-foresterija, il-karrijiet tagħhom u makkinarju li jingibed u li jista' jinbidel, flimkien mas-sistemi tieghu, il-komponenti u l-unijajiet separati teknici (5), u tistabilixxi preskrizzjonijiet tekniċi dwar is-soppressjoni ta’ interferenza tar-radju prodotta minn tratturi għall-agrikoltura jew għall-forestrija (kompatibbiltà elettromanjetika). Dawn il-preskrizzjonijiet tekniċi jikkonċernaw l-approssimazzjoni tal-liġijiet ta' l-Istati Membri sabiex jippermettu l-applikazzjoni tal-proċedura ta' l-approvazzjoni tat-tip KE prevista mid-Direttiva 2003/37/KE fir-rigward ta' kull tip ta' trattur. Konsegwentement, id-dispożizzjonijiet stabbiliti fid-Direttiva 2003/37/KE applikabbli għat-tip ta’ tratturi għall-agrikoltura jew għall-foresti, il-karrijiet tagħhom u makkinarju irmunkat interkambjabbli, flimkien mas-sistemi tagħhom, komponenti u unitajiet tekniċi separati japplikaw għal din id-Direttiva.
(3)
Din id-Direttiva għandha tkun mingħajr preġudizzju għall-obbligi ta’ l-Istati Membri rigward it-termini ta’ żmien għat-traspożizzjoni fil-liġi nazzjonali u l-applikazzjoni tad-Direttivi stabbiliti fl-Anness XII, Parti B.
ADOTTAW DIN ID-DIRETTIVA:
Artikolu 1
Għall-għanijiet ta' din id-Direttiva, “vettura” tfisser kwalunkwe vettura kif definita f’Artikolu 2(d) tad-Direttiva 2003/37/KE.
Artikolu 2
1. L-Istati Membri ma jistgħux, għal raġunijiet marbuta mal-kompatibiltà elettro-manjetika:
-
jiċħdu li jagħtu l-approvazzjoni tat-tip KE jew l-approvazzjoni tat-tip nazzjonali dwar xi tip partikolari ta' vettura,
-
jiċħdu li jagħtu l-approvazzjoni għal xi komponent jew unita teknika tat-tip KE għal xi tip partikolari ta' komponent jew unita teknika separata,
-
jipprojbixxu r-reġistrazzjoni, il-bejgħ jew id-dħul fis-servizz ta' vetturi,
-
jipprobbixxu l-bejgħ jew l-użu ta' komponenti jew unitajiet tekniċi separati,
jekk il-vettturi, l-komponenti jew l-unitajiet tekniċi separati jkunu konformi mar-rekwiżiti ta' din id-Direttiva.
2. L-Istati Membri:
-
ma jistgħux jagħtu l-approvazzjoni tat-tip KE, l-approvazzjoni tat-tip KE tal-komponenti jew l-approvazzjoni tat-tip KE ta' l-unita teknika separata, u
-
jistgħu jiċħdu li jagħtu l-approvazzjoni tat-tip nazzjonali,
għal kull tip ta' komponent ta' vettura, jew l-unita teknika separata, jekk ir-rekwiżiti ta' din id-Direttiva ma jkunux sodisfatti.
3. Il-paragrafu 2 m'għandux japplika għal tipi ta' vetturi approvati qabel l-1 ta' Ottubru 2002 permezz tad-Direttiva tal-Kunsill 77/537/KEE tat-28 ta' Ġunju 1977 dwar l-approssimazzjoni tal-liġijiet tal-Istati Membri dwar miżuri li għandhom jittieħdu kontra l-emissjoni ta' sustanzi li jnisġu minn magni tal-diżil għal użu fi tratturi agrikoli jew għall-foresterija li għandhom ir-roti (6) u lanqas għal xi estensjonijiet sussegwenti ta' dawn l-approvazzjonijiet.
4. L-Istati Membri:
-
għandhom jikkunsidraw ċertifikati tal-konformità li jakkumpanjaw vetturi ġodda skond id-Direttiva 2003/37/KE li ma jkunux aktar validi għall-għanijiet ta' l-Artikolu 7(1) ta' dik id-Direttiva, u
-
jistgħu jirrifjutaw il-bejgħ jew dħul fis-servizz ta' sub-assemblies elettriċi jew elettroniċi ġodda, jew l-unitajiet tekniċi separati,
jekk ir-rekwiżiti ta' din id-Direttiva ma jkunux ġew sodisfatti.
5. Mingħajr preġudizzju għall-paragrafi 2 u 4, fil-każ tal-partijiet ta' bdil, l-Istati Membri għandhom ikomplu jagħtu l-approvazzjoni tat-tip KE u li jippermettu l-bejgħ u dħul fis-servizz tal-komponenti jew ta' l-unitajiet tekniċi separati intiżi għall-użu mal tipi ta' vetturi li kienu ġew approvati qabel l-1 ta' Ottubru 2002 permezz tad-Direttiva 75/322/KEE jew tad-Direttiva 77/537/KEE u, meta applikabbli, l-estensjonijiet sussegwenti ta' dawn l-approvazzjonijiet.
Artikolu 3
Din id-Direttiva għandha tikkostitwixxi “direttiva Komunitarja oħra” għall-għanijiet ta' l-Artikolu 1(4) tad-Direttiva 2004/108/KE tal-Parlament Ewropew u tal-Kunsill tal-15 ta' Diċembru 2004 dwar l-approssimazzjoni tal-liġijiet ta' l-Istati Membri li għandhom x'jaqsmu mal-kompatibiltà elettromanjetika (7).
Artikolu 4
L-emendi kollha neċessarji sabiex ir-rekwiżiti ta’ l-Annessi I sa XI jiġu adattati għall-progress tekniku għandhom jiġu adottati skond il-proċedura msemmija fl-Artikolu 20(3) tad-Direttiva 2003/37/KE.
Artikolu 5
L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tal-liġi nazzjonali li jadottaw fil-qasam kopert b'din id-Direttiva.
Artikolu 6
Id-Direttiva 75/322/KEE, kif emendata mill-atti elenkati fl-Anness XII, Parti A hija mħassra, migħajr preġudizzju għall-obbligi ta’ l-Istati Membri rigward it-termini ta’ żmien għat-traspożizzjoni fil-liġi nazzjonali u l-applikazzjoni tad-Direttivi stabbiliti fl-Anness XII, Parti B.
Referenzi għad-Direttiva mħassra għandhom jinftiehmu bħala referenzi għal din id-Direttiva u għandhom jinqraw skond it-tabella ta’ korrelazzjoni fl-Anness XIII.
Artikolu 7
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
Din id-Direttiva għandha tapplika mill-1 ta' Jannar 2010.
Artikolu 8
Din id-Direttiva hija indirizzata lill-Istati Membri.
Magħmula fi Brussell, it-13 ta' Lulju 2009.